Karina Lorentzen Dehnhardt (SF), 2009-05-18:
Jeg må sige, at vi ikke kan gøre nok for at beskytte partnere mod voldelige partnere, tidligere partnere, ekssamlevere, eksægtefæller osv.
Vi kan ikke gøre nok for at beskytte en partner mod at blive udsat for vold, psykiske overgreb og fysiske overgreb.
Og vi skal beskytte de børn, der eventuelt er i de her forhold.
Derfor ligger det SF rigtig meget på sinde, at vi gør noget ved problemstillingen, og jeg synes også, at det er nogle sympatiske tanker, som ligger bag det her forslag.
Men det er åbenlyst, at der er nogle teknologiske problemer, og det må vi acceptere.
Vi kan ikke sætte en forsøgsordning i gang uden at have en afklaring på det.
Som jeg tidligere sagde, synes jeg, det kunne have været godt, hvis vi havde fået sat nogle penge af til at udvikle det.
Indtil videre synes jeg nu, at vi så må afvente erfaringerne fra Norge og se, hvad de bringer, og om de eventuelt får videreudviklet teknologien, så det her kan sættes i værk på et eller andet tidspunkt.
Jeg kan se, at justitsministeren også er indstillet på at tage det op, når erfaringerne ligger der, og det synes jeg trods alt er positivt.
Derudover er jeg rigtig glad for, at ministeren her i dag har tilkendegivet, at han er villig til at se på behandlingsdomme til voldelige partnere.
Det er et helt nødvendigt og rigtigt sted at sætte ind, og det er noget, som kvindekrisecentrene har efterlyst.
Det viser sig, at 80 pct. af de voldelige mænd - der er lavet et forskningsbaseret projekt; den første forskningsbaserede viden, vi rent faktisk har om voldelige mænd i Danmark – har oplevet vold i deres egne hjem.
Så det er enormt vigtigt, at vi får gjort noget ved den problemstilling, hvis vi vil sørge for at løse de problemer, der ligger til grund for vold i parforhold.
Det viser sig også, at de mænd netop er dem, som render ind i værtshusslagsmål og andre voldelige overfald i nattelivet.
Så det er afgørende for alles tryghed, også for livskvaliteten for de her mænd, som jo rent faktisk ikke kan se sig ud af problemstillingen, at der kommer en løsning for dem og for de kvinder, som på ny møder sådan en mand.
For hvis vi redder én kvinde med fodlænke, er det jo klart, at så kan denne mand eller kvinde, hvis det skulle være en voldelig kvinde, kaste sin kærlighed på en ny person, og problemet vil så blive videreført.
Det er meget vigtigt, at vi tager fat om ondets rod og sørger for at gøre det, der rent faktisk virker.
Men fodlænker kan jo være et udmærket supplement til sådan nogle ordninger.
Det viser sig også i det her forskningsprojekt, at det faktisk ikke er alle mænd, man kan behandle.
Der findes nogle psykopater, og det må vi jo også forholde os til.
Det er en problemstilling, der skal løses.
Derudover må jeg sige, at en svaghed ved det socialdemokratiske forslag er, at man forestiller sig, at det her skal kunne ske uden dom.
Det er altså ikke noget, vi i SF er indstillet på.
Vi ser meget, meget alvorligt på vold mod en tidligere partner, men der er også helt sikkert nogle tilfælde, hvor der indgives falske anmeldelser og er chikane fra den ene parts side, og derfor er det vigtigt for os, at det kommer igennem domstolssystemet på en eller anden led.
Man kunne godt forestille sig en meget, meget hurtig godkendelsesproces a la den, som findes i dag i forhold til aflytninger.
Men det er vigtigt for os, at det kommer igennem retssystemet.
Det er en retssikkerhed for både den ene og den anden part i sagen.
Umiddelbart kan vi altså ikke støtte forslaget.
Vi er meget enige i tankegangen bag det, og vi synes, det er vigtigt, at vi får høstet nogle erfaringer med lige netop den her type redskaber.